CELEX: 52016PC0459
Language: sl
Date: 2016-07-13
Title: Predlog IZVEDBENI SKLEP SVETA o spremembi Izvedbenega sklepa 2014/170/EU zaradi odstranitve Republike Gvineje s seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu

EVROPSKA KOMISIJA
            Bruselj, 13.7.2016
            COM(2016) 459 final
            2016/0219(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2014/170/EU zaradi odstranitve Republike Gvineje s seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Ta predlog se nanaša na uporabo Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999
                  1
                (v nadaljnjem besedilu: uredba o preprečevanju nezakonitega, neprijavljenega in nereguliranega ribolova).
            
            
               Ta predlog je nastal v okviru izvajanja uredbe o preprečevanju nezakonitega, neprijavljenega in nereguliranega ribolova ter je posledica preiskav in razprav, ki so bile izvedene v skladu z vsebinskimi in postopkovnimi zahtevami, določenimi v navedeni uredbi, v kateri je med drugim predvideno, da bi morale vse države izpolniti obveznosti, ki so jim bile v zvezi s preprečevanjem nezakonitega, neprijavljenega in nereguliranega ribolova, odvračanjem od njega ter njegovim odpravljanjem naložene v skladu z mednarodnim pravom kot državam zastave, državam pristanišča, obalnim državam ali državam trga.
            
            
               Komisija je s svojim sklepom z dne 15. novembra 2012 osem tretjih držav (Belize, Kraljevina Kambodža, Republika Fidži, Republika Gvineja, Republika Panama, Demokratična socialistična republika Šrilanka, Togoška republika in Republika Vanuatu) obvestila, da po njenem mnenju obstaja možnost, da bodo opredeljene kot nesodelujoče države v skladu z uredbo o preprečevanju nezakonitega, neprijavljenega in nereguliranega ribolova. 
            
            
               Komisija je v zvezi z osmimi državami izdala demarše. Te demarše med drugim vsebujejo ukrepe, ki jih utemeljujejo, dajejo priložnost državam, da se nanje odzovejo in jih izpodbijajo, dajejo pravico do zahtevanja in zagotovitve dodatnih informacij, vsebujejo predlagane akcijske ukrepe za odpravo nepravilnosti ter zagotavljajo dovolj časa za odgovor nanje in razumen rok za njihovo odpravo. 
            
            
               Komisija je v svojem izvedbenem sklepu z dne 26. novembra 2013 opredelila Republiko Gvinejo (v nadaljnjem besedilu: Gvineja) kot tretjo državo, ki jo obravnava kot nesodelujočo tretjo državo v skladu z uredbo o preprečevanju nezakonitega, neprijavljenega in nereguliranega ribolova.
            
            
               Svet je v svojem izvedbenem sklepu z dne 24. marca 2014 sprejel seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu, na katerega je uvrščena tudi Gvineja. 
            
            
               Priloženi predlog izvedbenega sklepa Sveta temelji na ugotovitvah, ki so potrdile, da je Gvineja dokazala, da so se razmere, zaradi katerih je bila uvrščena na seznam, popravile in da je uvedla konkretne ukrepe, s katerimi lahko doseže trajno izboljšanje razmer. 
            
            
               Zato se predlaga, da Svet sprejme priloženi predlog sklepa.
            
            
               •Skladnost z veljavnimi predpisi s področja zadevne politike
            
            
               Predhodna opredelitev Gvineje s strani Komisije kot nesodelujoče države v Sklepu Komisije z dne 15. novembra 2012 (UL C 354, 17.11.2012, str. 1–47) o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               Opredelitev Gvineje s strani Komisije kot nesodelujoče države v Izvedbenem sklepu Komisije z dne 26. novembra 2013 (UL C 346, 27.11.2013, str. 2–25) o opredelitvi tretjih držav, ki jih Komisija obravnava kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               Uvrstitev Gvineje s strani Sveta na seznam nesodelujočih držav v Izvedbenem sklepu Sveta z dne 24. marca 2014 (UL L 91, 27.3.2014, str. 43–47) o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               •Skladnost z drugimi politikami Unije
            
            
               
                  Ni relevantno.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               •Subsidiarnost (za neizključno pristojnost) 
            
            
               Predlog je v izključni pristojnosti Evropske unije. Načelo subsidiarnosti se zato ne uporablja.
            
            
               •Sorazmernost
            
            
               Predlog je skladen z načelom sorazmernosti iz naslednjih razlogov.
            
            
               Oblika ukrepanja je opisana v uredbi o preprečevanju nezakonitega, neprijavljenega in nereguliranega ribolova ter ne dopušča odločanja na nacionalni ravni.
            
            
               Navedba o načinu zmanjšanja finančne in upravne obremenitve Unije, nacionalnih vlad, regionalnih in lokalnih organov, gospodarskih subjektov in državljanov ter o njeni sorazmernosti s ciljem predloga se ne uporablja.
            
            
               •Izbira instrumenta
            
            
               Predlagani instrumenti: sklep.
            
            
               Druga sredstva ne bi bila ustrezna, ker v uredbi o preprečevanju nezakonitega, neprijavljenega in nereguliranega ribolova niso predvidene druge možnosti.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Ni relevantno.
               
            
            
               •Posvetovanja z zainteresiranimi stranmi
            
            
               
                  Zainteresirane strani, na katere se nanaša postopek, so imele možnost, da med preiskavo in razpravo zagovarjajo svoj interes v skladu z določbami uredbe o preprečevanju nezakonitega, neprijavljenega in nereguliranega ribolova. 
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Ta predlog je posledica izvajanja uredbe o preprečevanju nezakonitega, neprijavljenega in nereguliranega ribolova.
               
               
                  Navedena uredba ne vsebuje določb za splošno oceno učinka, vendar vsebuje izčrpen seznam pogojev, ki jih je treba oceniti. 
               
            
         
         
            
               •Ustreznost in poenostavitev ureditve
            
            
               
                  Ni relevantno. 
               
            
            
               •Temeljne pravice
            
            
               
                  Ni relevantno. 
               
               
                   4.
                        PRORAČUNSKE POSLEDICE
               
               
                  Predlog ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ni relevantno, ker predlog začne veljati naslednji dan po objavi. 
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Predlog spreminja seznam Sveta glede nesodelujočih tretjih držav pri boju proti nezakonitemu, neprijavljenemu in nereguliranemu ribolovu, kot so določene v Prilogi k Sklepu Sveta 2014/170/EU.
               
            
            
               2016/0219 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2014/170/EU zaradi odstranitve Republike Gvineje s seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999
                  2
                ter zlasti člena 34(1) Uredbe,
            
         
         
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Uredba (ES) št. 1005/2008 (v nadaljnjem besedilu: uredba o preprečevanju nezakonitega, neprijavljenega in nereguliranega ribolova) vzpostavlja sistem Unije za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
            
               (2)V poglavju VI uredbe o preprečevanju nezakonitega, neprijavljenega in nereguliranega ribolova je določen postopek v zvezi z opredelitvijo nesodelujočih tretjih držav pri boju proti nezakonitemu, neprijavljenemu in nereguliranemu ribolovu, predvidena pa je tudi vzpostavitev seznama takih nesodelujočih držav.
            
            
               (3) Komisija je s sklepom z dne 15. novembra 2012
                  3
                vključila informacije o bistvenih dejstvih in ugotovitvah, na katerih temelji taka morebitna opredelitev, in obvestila osem tretjih držav, vključno z Republiko Gvinejo (v nadaljnjem besedilu: Gvineja), da obstaja možnost, da bodo opredeljene kot tretje države, ki jih obravnava kot nesodelujoče tretje države pri boju proti nezakonitemu, neprijavljenemu in nereguliranemu ribolovu.
            
            
               (4)V Izvedbenem sklepu z dne 26. novembra 2013
                  4
                je Komisija opredelila Gvinejo kot nesodelujočo tretjo državo pri boju proti nezakonitemu, neprijavljenemu in nereguliranemu ribolovu. V navedenem sklepu je Komisija navedla razloge, zaradi katerih meni, da ta država ni izpolnila svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, državi pristanišča, obalni državi ali državi trga naložene z mednarodnim pravom.
            
            
               (5)Z Izvedbenim sklepom  2014/170/EU
                  5
                je Svet sprejel seznam nesodelujočih tretjih držav, na katerega je uvrščena tudi Gvineja.
            
            
               (6)Seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu je v Prilogi k Izvedbenemu sklepu Sveta 2014/170/EU. 
            
            
               (7)Po vključitvi Gvineje na omenjeni seznam si je ta prizadevala za izboljšanje razmer, zaradi katerih je bila uvrščena na seznam, in je uvedla konkretne ukrepe, s katerimi lahko doseže odpravo ugotovljenih pomanjkljivosti.
            
            
               (8)Na podlagi podatkov, ki jih je prejela Komisija, se zdi, da je Gvineja izpolnila svoje obveznosti po mednarodnem pravu in sprejela ustrezen pravni okvir za boj proti nezakonitemu, neprijavljenemu in nereguliranemu ribolovu. Vzpostavila je odvračilen sistem sankcij. Uvedla je tudi ustrezen in učinkovit sistem spremljanja, nadzora in inšpekcij, in sicer z oblikovanjem nacionalnega načrta nadzora in uvedbo zračnega nadzora ter s tem, da je svoj center za spremljanje ribištva opremila s popolnoma delujočim sistemom za spremljanje plovil (VMS). Gvineja je prav tako pregledala svoje sisteme registracije in izdajanja dovoljenj ter uvedla tehnične in ohranitvene ukrepe ter ukrepe upravljanja, da se zagotovi primerno ravnotežje med izdanimi ribolovnimi dovoljenji, razpoložljivimi sredstvi ter njenimi nadzornimi in izvršilnimi zmogljivostmi. Gvineja je poleg tega preučila svoje sodelovanje v regionalnih organizacijah za upravljanje ribištva (v nadaljnjem besedilu: RFMO), izboljšala svoje izpolnjevanje mednarodnih obveznosti, ki izhajajo iz priporočil in resolucij teh organizacij, ter sprejela ustrezne ukrepe proti gvinejskih plovilom, ki sodelujejo v nezakonitem, neprijavljenem in nereguliranem ribolovu in ki so uvrščena na sezname RFMO plovil, ki sodelujejo v nezakonitem, neprijavljenem in nereguliranem ribolovu.
            
            
               (9)Prav tako se zdi, da Gvineja z ukrepi, ki jih je sprejela, zdaj izpolnjuje svoje obveznosti, ki so ji naložene v skladu z mednarodnim pravom in zlasti v skladu z določbami iz členov 61, 62, 94, 117 in 118 Konvencije Združenih narodov o pomorskem mednarodnem pravu (UNCLOS) ter členov 18, 19 in 20 Sporazuma Združenih narodov o staležih rib (UNFSA). 
            
            
               (10)Zato je možno sklepati, da so se razmere, zaradi katerih je bila Gvineja uvrščena na seznam, popravile in da je Gvineja uvedla konkretne ukrepe, s katerimi lahko doseže trajno izboljšanje razmer. 
            
            
               (11)Posledično bi bilo Izvedbeni sklep Sveta 2014/170/EU treba spremeniti, da se Gvineja odstrani s seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu. 
            
            
               (12)Odločitev Sveta ne preprečuje kakršnih koli naknadnih ukrepov Unije v skladu z uredbo o preprečevanju nezakonitega, neprijavljenega in nereguliranega ribolova, če bi dejstva pokazala, da Gvineja ne izpolnjuje svojih obveznosti, da sprejme ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, ki so ji bile kot državi zastave, pristanišča, obalni državi ali državi trga naložene z mednarodnim pravom.
            
            
               (13)Glede na negativne posledice, ki jih je imela uvrstitev na seznam nesodelujočih tretjih držav, je primerno, da se Gvineja takoj črta s seznama nesodelujočih tretjih držav – 
            
            
               SPREJEL NASLEDNJI SKLEP: 
            
            
               Člen 1
            
            
               Priloga k Izvedbenemu sklepu Sveta 2014/170/EU se nadomesti s Prilogo k temu sklepu.
            
            
               Člen 2
            
            
               Ta sklep začne veljati dan po objavi v Uradnem listu Evropske unije.
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 286, 29.10.2008, str. 1.
               
               
                  
                     (2)
                  UL L 286, 29.10.2008, str. 1.
               
               
                  
                     (3)
                  Sklep Komisije z dne 15. novembra 2012 o obvestilu tretjim državam, za katere po mnenju Komisije obstaja možnost, da bodo opredeljene kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
                     (UL C 354, 17.11.2012, str. 1).
               
               
                  
                     (4)
                  Izvedbeni sklep Komisije z dne 26. novembra 2013 o opredelitvi tretjih držav, ki jih Komisija obravnava kot nesodelujoče tretje države v skladu z Uredbo Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL C 346, 27.11.2013, str. 2–25).
               
               
                  
                     (5)
                  Izvedbeni sklep Sveta 2014/170/EU z dne 24. marca 2014 o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL L 91, 27.3.2014, str. 43).
               
            
      
    ---documentbreak--- 
      
         
               EVROPSKA KOMISIJA
            Bruselj, 13.7.2016
            COM(2016) 459 final
            PRILOGA
            k
            predlogu IZVEDBENEGA SKLEPA SVETA
            o spremembi Izvedbenega sklepa 2014/170/EU zaradi odstranitve Republike Gvineje s seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovuSeznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu
            
               
         
         
            
            
            
               Seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu
            
            
            
            
            
            
            
            
            
            
            
               Kraljevina Kambodža